     На основу члана 19. Закона о финансирању локалне самоуправе ("Сл. гласник РС", бр. 62/2006, 47/2011, 93/2012, 99/2013 - усклађени дин. изн., 125/2014 - усклађени дин. изн., 95/2015 - усклађени дин. изн., 83/2016, 91/2016 - усклађени дин. изн., 104/2016 - др. закон, 96/2017 - усклађени дин. изн., 89/2018 - усклађени дин. изн., 95/2018 - др. закон и 86/2019 - усклађени дин. изн.), члана 73. Закона о угоститељству ("Сл. гласник РС" бр. 17/19), Уредбе о највишем и најнижем износу боравишне таксе ("Службени гласник РС" бр. 44/13 и 132/14) , Уредбе о условима и начину утврђивања висине годишњег износа боравишне таксе за физичко лице које пружа угоститељске услуге смештаја у објектима домаће радиности и сеоском туристичком домаћинству, као и начин и рокови плаћања ("Службени гласник РС" бр. 47/19 и 51/2019) и члана 40. ст. 1. т. 32. Статута општине Апатин ("Службени лист општине Апатин" бр. 1/2019), Скупштина општине Апатин на \_\_\_\_\_ седници одржаној дана \_\_\_\_\_\_\_\_\_\_\_ 2020. године, донела је:

**ОДЛУКУ О БОРАВИШНОЈ ТАКСИ**

**I ОПШТЕ ОДРЕДБЕ**

Члан 1.

Боравишну таксу плаћа корисник услуга смештаја на територији општине Апатин, изван свог пребивалишта у угоститељском објекту за смештај за коришћење комуналне, саобраћајне и туристичке инфраструктуре и супраструктуре на подручју јединице локалне самоуправе.

Боравишна такса плаћа се за сваки дан боравка у угоститељском објекту за смештај:

- за боравак на територији општине Апатин, у износу од 90,00 динара.

Боравишна такса не може се наплатити у износу већем или мањем од прописаног.

Боравишна такса се наплаћује истовремено са наплатом услуге смештаја.

Давалац смештаја дужан је да у рачуну за услугу смештаја посебно искаже износ боравишне таксе.

Члан 2.

Изузетно од члана 1. ове Одлуке, боравишну таксу плаћа угоститељ, који као физичко лице пружа услуге смештаја у објектима домаће радиности и сеоском туристичком домаћинству.

Боравишну таксу из става 1. овог члана физичко лице плаћа у утврђеном годишњем износу.

Висина годишњег износа боравишне таксе за физичко лице утврђује се тако што се број индивидуалних лежаја, множи са износом од 1.000,00 динара.

Утврђену висину годишњег износа боравишне таксе за текућу годину, физичко лице плаћа квартално, до петог у месецу за претходни квартал, уплатом на прописани рачун буџета, а на основу решења донетог од стране надлежног органа општине Апатин.

Физичко лице је дужно да у року од седам дана од дана уплате износа боравишне таксе, о томе достави доказ надлежном органу.

Доказ о уплати боравишне таксе, физичко лице је дужно да чува две године.

Члан 3.

Боравишну таксу не плаћају:

1) деца до седам година старости;

2) лица упућена на бањско и климатско лечење, односно специјализовану рехабилитацију од стране надлежне лекарске комисије;

3) особе са инвалидитетом са телесним оштећењем од најмање 70%, војни инвалиди од прве до пете групе, цивилни инвалиди рата од прве до пете групе, слепа лица, лица оболела од дистрофије и сродних мишићних и неуромишићних обољења, параплегије и квадриплегије, церебралне и дечје парализе и мултиплекс склерозе, особе ометене у развоју, као и пратилац наведених особа;

4) ученици и студенти који организовано бораве у угоститељском објекту за смештај ради извођења спортско-рекреативних и других активности по програму министарства надлежног за послове просвете, студенти који организовано бораве у угоститељском објекту за смештај ради извођења обавезне наставе у складу са наставним планом образовне установе, као и учесници републичких и регионалних такмичења у знању и вештинама;

5) страни држављани који су по међународним конвенцијама и споразумима ослобођени плаћања таксе;

6) лица која непрекидно бораве у објекту за смештај дуже од 30 дана.

Боравишну таксу умањену за 50 % плаћају лица од седам до 15 година старости.

Лица из става 1. овог члана не плаћају боравишну таксу ако поднесу доказ да су испуњени услови из става 1. овог члана (чланска карта, потврда школе, односно образовне установе, упут лекарске комисије и друго).

Члан 4.

Давалац смештаја је дужан да средства од наплаћене боравишне таксе уплаћује до петог у месецу за претходни месец, на прописан уплатни рачун јавних прихода.

Ако давалац смештаја не наплати боравишну таксу, дужан је да на свој терет уплати износ ненаплаћене боравишне таксе у року од 15 дана, рачунајући од дана утврђене обавезе, на прописан уплатни рачун јавних прихода.

Члан 5.

Средства од наплаћене боравишне таксе су приход буџета Општинске управе општине Апатин.

Члан 6.

У погледу начина утврђивања боравишне таксе, застарелости, наплате и принудне наплате, рокова за плаћање, обрачуна камате и осталог што није посебно прописано овом Одлуком, сходно се примењују одредбе закона којим се уређује порески поступак и пореска администрација, ако законом којим се уређује област угоститељства није друкчије одређено.

Члан 7.

Надзор над спровођењем ове одлуке врши Одељење за привреду и финансије.

Инспекцијски надзор у делу провере наплате и уплате боравишне таксе, истицања у рачуну и др. увидом у унете податке о кориснику услуге и другу пратећу документацију, као и у делу уплате боравишне таксе од стране угоститеља као физичког лица из члана 2. ове Одлуке и принудну наплату неплаћене боравишне таксе, врши Одељење за привреду и финансије.

**II ПРЕЛАЗНЕ И ЗАВРШНЕ ОДРЕДБЕ**

Члан 8.

Ова Одлука ступа на снагу осмог дана од дана објављивања у "Службеном листу општине Апатин" бр. \_\_\_/2020".

Члан 9.

Ступањем на снагу ове Одлуке, престаје да важи Одлука о боравишној такси ("Службени лист општине Апатин“ бр. 9/2009).

РЕПУБЛИКА СРБИЈА

АУТОНОМНА ПОКРАЈИНА ВОЈВОДИНА

ОПШТИНА АПАТИН

СКУПШТИНА ОПШТИНЕ АПАТИН

Број : \_\_\_\_\_\_/2020-I

Дана: \_\_\_\_\_\_ 2020. године

А П А Т И Н

ПРЕДСЕДНИК СО

Милан Шкрбић, с.р.